KIRJALLINEN KYSYMYS E-3549/01

esittäjä(t): Bart Staes (Verts/ALE) komissiolle

(7. tammikuuta 2002)

Aihe: Etelä-Serbiaa koskeva yhteinen ulko- ja turvallisuuspolitiikka

Vuoden 2000 loppupuolella kiristyi albaanien ja slaavien välinen jännite Bujanovcin, Medvegjan ja Preshevan kaupungeissa ja niiden ympärillä äärimmilleen, mikä johti etnisiin puhdistuksiin, jotka puolestaan synnyttivät suuria pakolaisjoukkoja. Kansainvälisen yhteisön toiminnan ansiosta konfliktin eskaloituminen onnistuttiin välttämään neuvottelujen jälkeen tehdyn sopimuksen avulla.

Marraskuun lopulla Kosovoon ja Makedoniaan tekemäni viimeisimmän työvierailuni aikana kävin myös keskusteluja Etelä-Serbiasta saapuneen huomattavan albaanivaltuuskunnan kanssa, ja he toivat esille tyytymättömyytensä sen johdosta, että heille luvattua tukea kyseisen alueen jälleenrakentamiseksi ei ole kuulunut.

Tämän vuoksi esitän komissiolle seuraavat kysymykset:

1. Kuinka paljon humanitaarista apua on viime vuosina osoitettu Serbialle ECHO:n kautta?

2. Kuinka suuri osuus kyseisestä avusta oli tarkoitettu kolmelle albaanikaupungille, Bujanovcille, Medvegjalle ja Preshevalle?

3. Voiko komissio antaa selvityksen niiden kansalaisjärjestöjen läsnäolosta ja toiminnasta edellä mainituissa kaupungeissa, joiden rahoittamiseen komissio osallistuu?

4. Mitä hankkeita jälleenrakennusvirasto on käynnistänyt kyseisellä alueella?

Poul Nielsonin komission puolesta antama vastaus

(28. helmikuuta 2002)

Yhteisön humanitaarista apua on osoitettu koko entiselle Jugoslavian liittotasavallalle (FRY) vuodesta 1991 lähtien yhteensä 428 685 000 euroa. Tämän kauden alussa määrärahojen jaossa ei tehty erityisesti eroa Jugoslavian liittotasavallan osien välillä, joten ei ole mahdollista erotella erityisesti Serbian tasavallalle osoitettua summaa. Kuitenkin vuonna 2001 Serbian tasavallalle osoitettiin 47,8 miljoonaa euroa.

Humanitaarisen avun toimiston (ECHO) toimet Presevon laaksossa (Presevo, Bujanovac ja Medvedja) muodostavat osan maanlaajuista ohjelmaa, jossa keskitytään pakolaisiin, maan sisällä siirtymään joutuneihin henkilöihin ja muihin heikossa asemassa oleviin henkilöihin. Tässä yhteydessä on tärkeää mainita, että Presevoa, Bujanovacia ja Medvedjaa ei ole erityisesti valittu tuettaviksi. Tukikelpoisuus perustuu tarpeiden arviointiin, kuten kaikilla muillakin alueilla.

ECHOn maanlaajuiseen ohjelmaan sisältyy laaja-alainen lähestymistapa annettaessa tukea, ja siinä käytetään kumppaniorganisaatioiden verkkoa. Perustarpeet täytetään seuraavilla aloilla: asuminen, terveys, sosiaalinen ja psykososiaalinen apu, lämmitys, ruoka sekä Kroatiasta ja Bosnia-Hertsegovinasta tulleiden pakolaisten kotiuttaminen ja oikeudellinen apu heille.

Yksityiskohtainen luettelo ECHO:n yhteistyökumppaneista sekä Presevossa, Bujanovacissa ja Medvedjassa vuonna 2001 toteutetuista hankkeista lähetetään suoraan arvoisalle parlamentin jäsenelle ja parlamentin sihteeristölle.

Etelä-Serbialle on myös annettu runsaasti ei-humanitaarista EY:n tukea Euroopan jälleenrakennusviraston toteuttaman CARDS-ohjelman puitteissa. Osa tästä CARDS-tuesta, kuten ohessa olevassa liitteessä yksityiskohtaisesti esitetään, on ollut erityisesti tarkoitettua poliittisten pyrkimysten tukemiseen. Tälle erityisalueelle annettava EY:n tuki on kuitenkin myös nähtävä osana laajempaa yhteyttä EY:n tukiessa koko Serbian tasavaltaa ja Jugoslavian liittotasavaltaa kokonaisuutena. Lokakuun 2000 demokraattisten muutosten jälkeen Jugoslavian liittotasavallalle kokonaisuutena on annettu EY:n jälleenrakentamistukea sekä taloudellista ja teknistä tukea 1,18 miljardia euroa.